Antillene
Store norske leksikon,Geografi,Verdens geografi,Nord- og Mellom-Amerika,Nord- og Mellom-Amerikas geografi generelt
Antillene er en øygruppe mellom Sør- og Nord-Amerika og utgjør størstedelen av Karibia. Antillene går i en bue fra nordkysten av Venezuela, like nord for Orinocos delta, til halvøya Yucatán i Mexico.
Øyene inndeles i De store Antiller: Cuba, Hispaniola, Jamaica, Puerto Rico, til sammen 207 968 kvadratkilometer, og De små Antiller, som består av cirka 100 små øyer med et areal på til sammen 14 078 kvadratkilometer. Øyene fra Puerto Rico til Martinique kalles Leewardøyene («øyene i le»), og øyene fra Martinique til Trinidad kalles Windwardøyene («øyene i lovart»).Antillene er toppene av en vulkansk fjellkjede, en fortsettelse av Sør-Amerikas foldefjell. Dype groper og vulkaner vitner om mangel på stabilitet i jordskorpen, derfor hyppige jordskjelv. Tropisk klima; årstemperatur cirka 27 °C. Stadig vind gjør at varmen ikke er trykkende. Antillene har to regntider: en kort i april, en lang i september–oktober. Værforandringene følges meget ofte av orkaner.Den opprinnelige befolkningen, arawaker og kariber, er stort sett utryddet. Den nåværende befolkningen er hovedsakelig etterkommere av afrikanske slaver og europeere.Navnet Antillene er muligens etter en øy, Antiglia eller Antilla, som fremkom på kart over Atlanterhavet fra 1424. Stater og territorier  Cuba  Haiti og Den dominikanske republikk på Hispaniola  Jamaica  Puerto Rico (USA)  Caymanøyene (Storbritannia) Amerikanske Jomfruøyer (USA)  Aruba, Bonaire, Curaçao, Saba, St. Maarten, St. Eustatius (Nederland)  Anguilla, britiske Jomfruøyer, Montserrat (Storbritannia) Antigua og Barbuda Barbados Dominica Grenada  Guadeloupe, Martinique, St. Barthélemy, St. Martin (Frankrike) St. Kitts og Nevis St. Lucia St. Vincent og Grenadinene Trinidad og Tobago Les mer i Store norske leksikon Karibia Karibias historie